
Text rozhodnutia
Súd: Krajský súd Bratislava Spisová značka: 2S/263/2007 Identifikačné číslo súdneho spisu: 1407207838 Dátum vydania rozhodnutia: 20. 02. 2012 Meno a priezvisko sudcu, VSÚ: JUDr. Ivana Nevíďanská ECLI: ECLI:SK:KSBA:2012:1407207838.5 Uznesenie Krajský súd v Bratislave v právnej veci žalobcu: V.. Z. T., B. 1, H., zastúpeného: JUDr. Alena Chvojková, advokátka so sídlom Záhradnícka 41, Bratislava, proti žalovanému: Ministerstvo vnútra Slovenskej republiky, sekcia verejnej správy, Drieňová 22, Bratislava, o preskúmanie zákonnosti rozhodnutia právneho predchodcu žalovaného č. OVVS/540/2007/CRS/AP4 zo dňa 28.02.2007, takto r o z h o d o l : Krajský súd v Bratislave p r i z n á v a advokátke JUDr. Alene Chvojkovej, Záhradnícka 41, 821 08 Bratislava, náhradu trov právneho zastúpenia žalobcu v konaní v sume 292,97 eura. U p r a v u j e sa učtáreň tunajšieho súdu, aby vyplatila náhradu trov právneho zastúpenia v sume 292,97 eura na účet právneho zástupcu žalobcu JUDr. Aleny Chvojkovej, Záhradnícka 41, 821 08 Bratislava, zo štátnych finančných prostriedkov bez vyčkania právoplatnosti uznesenia. o d ô v o d n e n i e : Žalobou doručenou Okresnému súdu Bratislava IV dňa 05.04.2007, postúpenou tunajšiemu súdu uznesením Okresného súdu Bratislava IV č.k. 50S 2/2007-5 zo dňa 24.04.2007 sa žalobca domáhal preskúmania zákonnosti rozhodnutia Krajského úradu v Bratislave č. OVVS/540/2007/CRS/AP4 zo dňa 28.02.2007, ktorým bolo potvrdené rozhodnutie Obvodného úradu Bratislava IV, odboru všeobecnej vnútornej správy č. OVV-Pr-3050/4-311-06-L.K./V31 zo dňa 15.12.2006 o uznaní žalobcu vinným zo spáchania priestupku. Krajský súd v Bratislave uznesením č.k. 2S 263/2007-102 zo dňa 15.01.2010 ustanovil v zmysle § 30 Občianskeho súdneho poriadku (ďalej len ,,OSP“) žalobcovi právneho zástupcu z radov advokátov, a to JUDr. Alenu Chvojkovú, Záhradnícka 41, 821 08 Bratislava. Rozsudkom č.k. 2S 263/2007-126 zo dňa 23.06.2010 tunajší súd zamietol žalobu a žalobcovi nepriznal právo na náhradu trov konania. Najvyšší súd Slovenskej republiky rozsudkom č.k. 8Sžo 220/2010-142 zo dňa 29.09.2011 potvrdil rozsudok tunajšieho súdu a o trovách odvolacieho konania rozhodol tak, že žalobcovi náhradu trov odvolacieho konania nepriznal. Predmetný rozsudok krajského súdu nadobudol právoplatnosť v spojení s rozsudkom Najvyššieho súdu Slovenskej republiky dňa 17.10.2011. Podľa ustanovenia § 140 ods. 2 OSP, ak bol účastníkovi ustanovený za zástupcu advokát, platí jeho hotové výdavky a odmenu za zastupovanie štát; ak je to dôvodné, poskytne súd advokátovi na jeho žiadosť primeraný preddavok. Podľa ustanovenia § 148 ods. 1 OSP štát má podľa výsledkov konania proti účastníkom právo na náhradu trov konania, ktoré platil, pokiaľ u nich nie sú predpoklady pre oslobodenie od súdnych poplatkov. Podaním zo dňa 02.02.2012, doručeným tunajšiemu súdu dňa 03.02.2012, právny zástupca žalobcu predložil vyúčtovanie trov právneho zastúpenia v sume 584,28 eura podľa vyhlášky MS SR č. 655/2004 Z.z. o odmenách a náhradách advokátov za poskytovanie právnych služieb (ďalej len ,,vyhl. č. 655/2004 Z.z.“). Súd poukazuje na skutočnosť, že ustanovený právny zástupca si uplatnil tarifnú odmenu za jeden úkon právnej služby v sume jednej šestiny výpočtového základu, napriek tomu, že má podľa ustanovenia § 11 ods. 3 vyhl. č. 655/2004 Z.z. v znení účinnom od 01.06.2009 a podľa ustanovenia § 11 ods. 4 vyhl. č. 655/2004 Z.z. v znení účinnom od 01.06.2010 má právo na tarifnú odmenu za jeden úkon právnej služby vo veci preskúmania rozhodnutia o priestupkoch len v sume jednej trinástiny výpočtového základu. Vzhľadom na uvedené súd priznal ustanovenému právnemu zástupcovi tarifnú odmenu v súlade s uvedenými ustanoveniami vyhl. č. 655/2004 Z.z.. Priznané trovy právneho zastúpenia žalobcu advokátom v sume 292,97 eura pozostávajú z trov právneho zastúpenia, ktoré tvorí tarifná odmena vypočítaná podľa ustanovení § 11 ods. 3 a § 14 ods. 1 písm. a/ a c/ vyhl. č. 655/2004 Z.z. v znení účinnom od 01.06.2009, a to za dva úkony právnej služby (prevzatie a príprava zastúpenia vrátane prvej porady s klientom a písomné podanie na súd) v sume 110,98 eura, t.j. 2 x 55,49 eura (1/13 z výpočtového základu v r. 2010, ktorý je v sume 721,4 eura), z trov právneho zastúpenia, ktoré tvorí tarifná odmena vypočítaná podľa ustanovení § 11 ods. 3 a § 14 ods. 5 vyhl. č. 655/2004 Z.z. v znení účinnom od 01.06.2009, a to za dva úkony právnej služby (účasť na odročenom pojednávaní dňa 05.05.2010 a 26.05.2010) v sume 1 zo 55,49 eura, t.j. 13,87 eura x 2 = 27,75 eura, z trov právneho zastúpenia, ktoré tvorí tarifná odmena vypočítaná podľa ustanovení § 11 ods. 4 a § 14 ods. 1 písm. c/ a b/ vyhl. č. 655/2004 Z.z. v znení účinnom od 01.06.2010, a to za dva úkony právnej služby (účasť na pojednávaní a písomné podanie) v sume 110,98 eura, t.j. 2 x 55,49 eura (1/13 z výpočtového základu v r. 2010, ktorý je v sume 721,4 eura), s paušálnou náhradou telekomunikačných výdavkov a miestneho prepravného v sume 43,26 eura, t.j. 6 x 7,21 eura (§ 16 ods. 3 vyhl. č. 655/2004 Z.z.). O náhrade trov právneho zastúpenia súd rozhodol tak, že priznal ustanovenému zástupcovi žalobcu v konaní náhradu tých účelne vynaložených trov konania, ktoré zodpovedajú úkonom vyplývajúcim zo súdneho spisu, a ktoré sú uplatnené v súlade s príslušnými ustanoveniami OSP a vyhl. č. 655/2004 Z.z.. Vychádzajúc z vyššie uvedeného Krajský súd v Bratislave rozhodol tak, ako je uvedené vo výroku tohto uznesenia. Poučenie: Proti tomuto uzneseniu je možné podať odvolanie v lehote 15 dní odo dňa jeho doručenia, a to písomne, v štyroch vyhotoveniach na Najvyšší súd Slovenskej republiky prostredníctvom Krajského súdu v Bratislave. V odvolaní sa má uviesť, ktorému súdu je určené, kto ho robí, ktorej veci sa týka, čo sleduje, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného zákona; ak ide o rozhodnutie o výchove maloletých detí, návrh na súdny výkon rozhodnutia.

